Kokkuvõte Euroopa Andmekaitseinspektori arvamusest ettepaneku kohta võtta vastu nõukogu otsused ühelt poolt Euroopa Liidu ja teiselt poolt Uus-Meremaa vahelise lepingu (mis käsitleb isikuandmete vahetamist Europoli ja Uus-Meremaa ametiasutuste vahel, kelle pädevusse kuulub võitlemine raske kuritegevuse ja terrorismiga) allkirjastamise ja sõlmimise kohta

[Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu]

(2022/C 262/05)

Euroopa Komisjon esitas 13. mail 2022 kaks nõukogu otsuse ettepanekut ühelt poolt Euroopa Liidu ja teiselt poolt Uus-Meremaa vahelise lepingu (mis käsitleb isikuandmete vahetamist Europoli ja Uus-Meremaa ametiasutuste vahel, kelle pädevusse kuulub võitlemine raske kuritegevuse ja terrorismiga) Euroopa Liidu nimel allkirjastamise ja sõlmimise kohta. Lepingu eesmärk on võimaldada isikuandmete edastamist Europoli ja Uus-Meremaa pädevate asutuste vahel, tagades samal ajal asjakohased kaitsemeetmed seoses üksikisikute inimõiguste ja põhivabadustega, sh eraelu puutumatuse ja andmekaitsega.

Euroopa Andmekaitseinspektoril on juba olnud võimalus kommenteerida isikuandmete vahetamist Europoli ja Uus-Meremaa õiguskaitseasutuste vahel oma arvamuses 1/2020 praeguse lepingu läbirääkimisvolituste kohta. Euroopa Andmekaitseinspektor märkis, et Uus-Meremaal on väljakujunenud riiklikud andmekaitse õigusaktid ja sõltumatu andmekaitseasutus, kes on pädev tegema õiguskaitseasutuste järelevalvet. Samal ajal esitas Euroopa andmekaitseinspektor mitu lisasoovitust, et selgitada ja vajaduse korral edasi arendada kaitsemeetmeid ja kontrolle seoses isikuandmete kaitse, eelkõige lepingu kohaldamisala, andmete säilitamise piiramise põhimõtte ja andmesubjektidele teabe edastamisega.

Euroopa Andmekaitseinspektor märgib rahuloluga, et tema soovitusi on läbirääkimistel arvesse võetud ja need kajastuvad lepingu lõplikus tekstis, vastavalt I lisa artiklis 13 ja 26.

Eelöeldut arvesse võttes leiab Euroopa andmekaitseinspektor, et esitatud Euroopa Liidu ja Uus-Meremaa vaheline leping, mis käsitleb isikuandmete vahetamist Europoli ja Uus-Meremaa ametiasutuste vahel, kelle pädevusse kuulub võitlemine raske kuritegevuse ja terrorismiga, sisaldab piisavaid kaitsemeetmeid üksikisikute eraelu puutumatuse ning põhiõiguste ja -vabaduste kaitseks. Seda võib lisaks kasutada ka tulevaste õiguskaitse eesmärgil isikuandmete vahetamist käsitlevate lepingute mudelina.

Samal ajal tuletab Euroopa Andmekaitseinspektor meelde hiljuti kokkulepitud Europoli määruse muudatusi, mis mõjutavad muu hulgas Europoli suhtes kohaldatavat andmekaitseraamistikku. Sellega seoses rõhutab Euroopa Andmekaitseinspektor, et Europol peab kohaldama lepingut, mis käsitleb isikuandmete vahetamist Uus-Meremaa pädevate asutustega, täielikus kooskõlas oma ajakohastatud õigusraamistiku ja eelkõige õiguslike tagatistega üksikisikute kaitseks seoses nende isikuandmete töötlemisega, mis sisalduvad ELi isikuandmete kaitse määruse IX peatükis ja muudetud Europoli määruses.

Eelkõige tuleks kavandatava lepingu artiklist 26 tulenevat Europoli kohustust teha üldsusele kättesaadavaks dokument, milles esitatakse arusaadaval kujul sätted lepingu alusel edastatud isikuandmete töötlemise kohta, sh andmesubjektide õiguste teostamiseks kättesaadavad vahendid, tõlgendada ja kohaldada, pidades silmas ELi isikuandmete kaitse määruse artiklit 79 ning ameti kui vastutava töötleja kohustust teha andmesubjektile kättesaadavaks või anda konkreetset teavet.

1. SISSEJUHATUS

1. Euroopa Komisjon esitas 13. mail 2022 kaks ettepanekut nõukogu otsuste kohta, mis käsitlevad ühelt poolt Euroopa Liidu ja teiselt poolt Uus-Meremaa vahelise lepingu (mis käsitleb isikuandmete vahetamist Euroopa Liidu Õiguskaitsekoostöö Ameti (Europol) ja Uus-Meremaa ametiasutuste vahel, kelle pädevusse kuulub võitlemine raske kuritegevuse ja terrorismiga) (edaspidi „ettepanekud“) Euroopa Liidu nimel allakirjutamist ja sõlmimist ( 1 )

2. Lepingu eesmärk on võimaldada isikuandmete edastamist Europoli ja Uus-Meremaa pädevate asutuste vahel, et toetada ja tugevdada Euroopa Liidu liikmesriikide ja Uus-Meremaa ametiasutuste tegevust ning vastastikust koostööd kuritegude, sh raskete kuritegude ja terrorismi ennetamisel ja nende vastu võitlemisel, tagades samal ajal asjakohased kaitsemeetmed seoses üksikisikute inimõiguste ja põhivabadustega, sh eraelu puutumatuse ja andmekaitsega ( 2 )

3. Komisjoni ja Uus-Meremaa vahelised läbirääkimised lepingu üle toimusid aprillist novembrini 2021 kooskõlas läbirääkimisjuhistega, mille nõukogu võttis vastu 13. mail 2020, järgides komisjoni 30. oktoobri 2019. aasta soovitust ( 3 )

4. Kavandatav leping tugineb juba olemasolevale tihedale partnerlusele Euroopa Liidu ja Uus-Meremaa vahel. Sellega seoses tuleks märkida, et 5. oktoobril 2016 allkirjastatud ELi ja Uus-Meremaa suhteid ja koostööd käsitlevas partnerluslepingus kohustuvad lepinguosalised tegema koostööd õiguskaitse, organiseeritud kuritegevuse ja korruptsiooni ennetamise ja tõkestamise, uimastite, küberkuritegevuse, rahapesu, terrorismi ja terroristide rahastamise valdkonnas.

5. Käesolev Euroopa Andmekaitseinspektori arvamus on koostatud vastusena Euroopa Komisjoni 13. mai 2022. aasta konsultatsioonidele, mis toimusid vastavalt ELi isikuandmete kaitse määruse artikli 42 lõikele 1 seoses nõukogu otsuste ettepanekutega, mis käsitlevad lepingu allkirjastamist ja sõlmimist. Võttes aga arvesse, et mõlemad ettepanekud käsitlevad sama lepingut, hõlmab praegune arvamus mõlemat ettepanekut.

4. JÄRELDUSED

19. Eelnevast lähtudes esitab Euroopa Andmekaitseinspektor järgmised märkused ja soovitused: (1) Esitatud liidu ja Uus-Meremaa vaheline leping, mis käsitleb isikuandmete vahetamist Europoli ja Uus-Meremaa ametiasutuste vahel, kelle pädevusse kuulub võitlemine raske kuritegevuse ja terrorismiga, sisaldab piisavaid kaitsemeetmeid üksikisikute eraelu puutumatuse ning põhiõiguste ja -vabaduste kaitseks. Seetõttu võib seda kasutada ka tulevaste õiguskaitse eesmärkidel isikuandmete vahetamist käsitlevate lepingute mudelina. (2) Kavandatava lepingu artiklist 26 tulenevat Europoli kohustust teha üldsusele kättesaadavaks dokument, milles esitatakse arusaadaval kujul sätted, mis käsitlevad lepingu alusel edastatud isikuandmete töötlemist, sh andmesubjektide õiguste kasutamiseks kättesaadavad vahendid, tuleks tõlgendada ja kohaldada, pidades silmas ELi isikuandmete kaitse määruse artiklit 79 ning Europoli kui vastutava töötleja kohustust teha andmesubjektile kättesaadavaks või anda konkreetset teavet.

Brüssel, 10. juuni 2022 Wojciech Rafał WIEWIÓROWSKI

(1) COM(2022) 207 final ja COM(2022) 208 final.

(2) Vt ettepanekute seletuskiri, lk 2.

(3) Sama.